钦定古今图书集成/明伦汇编/官常典/第389卷 > 赵俶
## 钦定古今图书集成/明伦汇编/官常典/第389卷 > 赵俶

按《明外史》本传：“俶字本初，山阴人。元进士。洪武六年
征至太祖，与论经史。俶援据传说，贯穿古今，帝辄称
善，除国子博士。帝一日御奉天殿，召俶等谕曰：‘经学
必宗孔子，毋以仪秦纵横语示诸生也。俶请以正定
《十三经》颁示天下，其《战国策》及阴阳谶卜诸书，宜屏
去，勿列学宫。明年，诏择诸生中颖拔者三十五人，命’”
俶专领之，教以汉迁固、唐韩愈、宋欧阳修、苏轼为文
之法。寻擢李扩、黄义等入文华、武英二堂说书，皆寖
见用。九年，御史台言：“博士赵俶以《诗经》教成均者四
年，其弟子为方岳重臣及持节各部者，往往而有。今
年逾悬车，请赐骸骨。”帝乃进俶秩，以翰林院待制致
仕，赐内帑钱治装。御史大夫汪广洋以下皆赋诗祖
行，宋濂率同官暨诸生千馀人送之，观者倾市。俶卒，
年八十一。又嘉兴王嘉会字原礼，亦以征至，赋诗称
旨，授翰林检讨，擢国子监司业。时功臣子弟皆令就
学，及郡邑岁贡士恒数千人，嘉会与祭酒宋讷、右司
业龚敩严立规范。三人者，春秋已高，须鬓皓白，终日
正襟危坐，堂下肃然，诸生多所成就。十六年，嘉会以
老疾请，优诏留之。年八十，卒于官，赙恤甚厚。